b"\n_START_ARTICLE_\nVictor Chapman\n_START_SECTION_\nOppvekst\n_START_PARAGRAPH_\nChapman ble f\xc3\xb8dt i New York City som s\xc3\xb8nn av essayisten og forfatteren John Jay Chapman og Minna Timmins. Hans mor d\xc3\xb8de i 1898 da han var \xc3\xa5tte \xc3\xa5r gammel, og sammen med sin far flyttet han til Frankrike kort tid etter. I Frankrike fikk Chapman dobbelt statsborgerskap som fransk og amerikansk borger._NEWLINE_Hans far giftet seg p\xc3\xa5 nytt med Elizabeth Chanler, en s\xc3\xb8ster av William A. Chanler fra familiene Astor- og Dudley-Winthrop, da Chapman var en ten\xc3\xa5ring. Han reiste tilbake til USA da han var i slutten av ten\xc3\xa5rene for \xc3\xa5 g\xc3\xa5 p\xc3\xa5 Harvard University. Etter eksamen vendte han tilbake til Europa og tilbrakte tid i Frankrike og i Tyskland.\n_START_SECTION_\nI krigen\n_START_PARAGRAPH_\nDa den f\xc3\xb8rste verdenskrigen br\xc3\xb8t ut flyttet hans far og stemor til London, men Chapman besluttet \xc3\xa5 bli v\xc3\xa6rende i Frankrike. Han gikk inn i den franske fremmedlegionen den 30. august 1914. Han ble venn med fire andre i l\xc3\xb8pet av sin tid i skyttergravene: en polakk som kun var kjent som \xc2\xabKohl\xc2\xbb og tre amerikanere, Alan Seeger, Henry Fansworth, og David King. Amerikanerne ble vitne til at Kohl ble drept av en kule mens han spaserte sammen med sine venner._NEWLINE_Etter Kohls d\xc3\xb8d ble Chapman og to andre kompiser, Norman Prince og Elliot Cowdin, gitt sjansen \xc3\xa5 fly et kampfly. Chapman ba om overf\xc3\xb8ring til A\xc3\xa9ronautique Militaire, den franske h\xc3\xa6rens flyavdeling. Han gikk p\xc3\xa5 flygerskolen og ble sertifisert som pilot._NEWLINE_Chapman fl\xc3\xb8y p\xc3\xa5 mange tokt for h\xc3\xa6rens 1. flygruppe, og ble forfremmet til sersjant. Han ble valgt som en av grunnleggerne av N.124, Escadrille Americane, hovedsakelig kjent som Lafayette Escadrille. Den 17. juni 1916 da han fl\xc3\xb8y over sektoren Verdun ble han angrepet av fire tyske fly. I l\xc3\xb8pet av dette angrepet ble Chapman skadet i hodet, antagelig som resultat av et angrep av den tyske flygeren Walter H\xc3\xb6hndorf, som hadde fire seire. Chapman klarte \xc3\xa5 lande sitt fly, men H\xc3\xb6hndorf fikk bekreftet sin femte seier. Mens Chapmans hodeskade leget seg, fikk han h\xc3\xb8re at hans venn Clyde Balsley hadde blitt s\xc3\xa5ret i en adskilt hendelse. F\xc3\xb8r hans siste tokt hadde Chapman f\xc3\xa5tt lastet appelsiner om bord p\xc3\xa5 sitt fly. Tanken var \xc3\xa5 ta disse med til Balsley som l\xc3\xa5 p\xc3\xa5 sykehus for sine skader. Chapman ble angrepet nord for Douaumont av det tyske flygeresset Kurt Wintgens, en n\xc3\xa6r venn av H\xc3\xb6hndorf. Mens Wintgens fl\xc3\xb8y en Halberstadt D.II denne dagen, fl\xc3\xb8y Chapman et Nieuport 16. Wintgens fikk snart overtaket i luftkampen.\n_START_SECTION_\nBel\xc3\xb8nninger og medaljer\n_START_PARAGRAPH_\nChapman fikk flere medaljer og anbefalinger i l\xc3\xb8pet av hans milit\xc3\xa6re karriere. Han var privat interessert i kunst og litteratur. Han fant ofte inspirasjon til skrive om hans krigsopplevelser, og mange av de brev han sendte til sin far handlet om disse opplevelsene. En bok ble samlet fra disse brevene under tittelen Letters from France, og som ble utgitt av faren etter hans d\xc3\xb8d. Til hans minne komponerte komponisten Charles Martin Loeffler, en venn av Chapmans far, kvartetten Music for Four Stringed Instruments._NEWLINE_Chapman ble gravlagt i den amerikanske kirkeg\xc3\xa5rden ved Meuse-Argonne i Frankrike, og et gravmonument til hans \xc3\xa6re ble reist i St. Matthew's Episcopal Churchyard i byen Bedford i delstaten New York."